KTAMขายตราสารหนี้ตปท.11เดือนชู3.75%
KTAMเปิดขายตราสารหนี้ตปท.11เดือน ชูผลตอบแทน 3.75% ต่อปี พร้อมจ่ายปันผล 3 กองทุนรวมอสังหาริมทรัพย์
23 ส.ค. 2554

KTAMเปิดขายตราสารหนี้ตปท.11เดือน ชูผลตอบแทน 3.75% ต่อปี พร้อมจ่ายปันผล 3 กองทุนรวมอสังหาริมทรัพย์  
นายสมชัย  บุญนำศิริ  กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย หรือ KTAM เปิดเผยว่า   บริษัทอยู่ระหว่างเปิดจำหน่ายกองทุนเปิดกองทุนกรุงไทยธนทรัพย์ บี 16 ( KTSUPB16 )  อายุโครงการ  11 เดือน  ผลตอบแทนประมาณ 3.75% ต่อปี  เน้นลงทุนในพันธบัตรภาครัฐเกาหลีใต้   เงินฝากประจำหรือบัตรเงินฝากสกุล CNY ของสถาบันการเงินจีน เช่น Bank of China  ซึ่งเป็นธนาคารที่รัฐถือหุ้นใหญ่ โดยกองทุนจะลงทุนในต่างประเทศ ไม่เกิน 79% ของมูลค่าทรัพย์สินสุทธิ และปิดความเสี่ยงอัตราแลกเปลี่ยนทั้งจำนวน ส่วนที่เหลือลงทุนในเงินฝาก บัตรเงินฝาก ตั๋วแลกเงินของธนาคารพาณิชย์ในประเทศ  
อย่างไรก็ตาม ความไม่แน่นอนของภาวะเศรษฐกิจในสหรัฐและยุโรปเริ่มมีน้ำหนักเพิ่มขึ้นต่อการตัดสินใจในการกำหนดทิศทางอัตราดอกเบี้ย ซึ่งอาจจะทำให้คณะกรรมการนโยบายการเงิน (กนง.) ไม่จำเป็นต้องเร่งขึ้นอัตราดอกเบี้ยนโยบายในช่วงถัดๆ ไป  เห็นได้จากประเทศต่างๆ ในภูมิภาคนี้ เช่น เกาหลีใต้ อินโดนีเซีย ชะลอการปรับขึ้นอัตราดอกเบี้ยนโยบาย เนื่องจากความกังวลการถดถอยของเศรษฐกิจ กระแสการไหลเข้าของเงินทุนจากต่างประเทศและการค้าการลงทุนที่จะได้รับผลกระทบในอนาคตหากเศรษฐกิจโลกยังไร้เสถียรภาพ
นอกจากนี้  บริษัทได้จ่ายเงินปันผลให้แก่กองทุนรวมอสังหาริมทรัพย์ 3 กองทุน กำหนดวันปิดสมุดทะเบียนพักการโอนหน่วยลงทุน เพื่อกำหนดสิทธิในการรับเงินปันผล ในวันที่ 31   ส.ค.2554 และจ่ายเงินปันผลในวันที่ 15  ก.ย. 2554    ได้แก่  กองทุนรวมอสังหาริมทรัพย์ไทยคอมเมอร์เชียลอินเวสเม้นต์  ( TCIF )  จากผลการดำเนินระหว่างวันที่ 1  ม.ค.-  30 มิ.ย.2554  ในอัตราหน่วยลงทุนละ 0.225 บาท กองทุนรวมอสังหาริมทรัพย์ และสิทธิการเช่าดุสิตธานี (DTCPF) ในอัตราหน่วยลงทุนละ  0.367 บาทและ กองทุนรวมสิทธิการเช่าอสังหาริมทรัพย์ ตลาดไท  ( TTLPF)   จากผลการดำเนินงานระหว่างวันที่  1 เม.ย.– 30  มิ.ย.2554   หน่วยลงทุนละ 0.35 บาท